CELEX: 62011TN0552
Language: el
Date: 2011-10-24 00:00:00
Title: Υπόθεση T-552/11: Προσφυγή της 24ης Οκτωβρίου 2011 — ΛΗΤΩ ΜΑΙΕΥΤΙΚΟ ΓΥΝΑΙΚΟΛΟΓΙΚΟ ΚΑΙ ΧΕΙΡΟΥΡΓΙΚΟ ΚΕΝΤΡΟ κατά Επιτροπής

7.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/19
            
         Προσφυγή της 24ης Οκτωβρίου 2011 — ΛΗΤΩ ΜΑΙΕΥΤΙΚΟ ΓΥΝΑΙΚΟΛΟΓΙΚΟ ΚΑΙ ΧΕΙΡΟΥΡΓΙΚΟ ΚΕΝΤΡΟ κατά Επιτροπής
   (Υπόθεση T-552/11)
   2012/C 6/36
   Γλώσσα διαδικασίας: η ελληνική
   
      Διάδικοι
   
   
      Προσφεύγον: Λητώ Μαιευτικό Γυναικολογικό και Χειρουργικό Κέντρο Α.Ε. (Αθήνα, Ελλάδα) (εκπρόσωπος: Ε. Τζαννίνη, δικηγόρος)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να δεχτεί την παρούσα προσφυγή·
            
         
               —
            
            
               να ακυρώσει το προσβαλλόμενο χρεωστικό σημείωμα·
            
         
               —
            
            
               να λάβει υπόψιν τους ισχυρισμούς του αν κρίνει ότι είναι επιστρεπτέα τα ποσά, όπως τα αποδέχεται στο από 17 Ιουνίου 2011 υπόμνημά του·
            
         
               —
            
            
               να ακυρώσει την προσβαλλόμενη πράξη και κατά το μέρος εκείνο για το οποίο δεν έχει καταβληθεί η γ' δόση·
            
         
               —
            
            
               να συμψηφίσει τα τυχόν επιστρεπτέα ποσά με τα μηδέποτε καταβληθέντα ως γ' δόση, η οποία παραμένει εκκρεμής επί πενταετία·
            
         
               —
            
            
               να θεωρήσει την παρούσα προσφυγή ως γεγονός διακοπτικό της παραγραφής της αξιώσεως για την καταβολή της γ' δόσης·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την υπό κρίση προσφυγή το προσφεύγον ζητεί την ακύρωση της αποφάσεως της Επιτροπής, η οποία περιέχεται στο χρεωστικό σημείωμα αριθ. 3241109207 της 9ης Σεπτεμβρίου 2011 και έχει σχέση με τη συμμετοχή του προσφεύγοντος στο υπ’αριθμόν 510743 ερευνητικό πρόγραμμα «WARD IN HAND».
   Προς στήριξη των ισχυρισμών του, το προσφεύγον προβάλλει τους εξής λόγους:
   
               —
            
            
               καταχρηστική άσκηση εξουσίας από την Ευρωπαϊκή Επιτροπή, καθόσον προέβη σε μια κατά πλάσμα δικαίου εξίσωση της μη παράδοσης των time sheets με τη μη παράδοση των παραδοτέων, ως αντισυμβατικής συμπεριφοράς·
            
         
               —
            
            
               έλλειψη αιτιολογίας του προσβαλλόμενου χρεωστικού σημειώματος και παράβαση της γενικής αρχής του δικαίου, κατά την οποία μία δυσμενής πράξη οφείλει να φέρει την αιτιολογία στο σώμα της, προκειμένου να καθίσταται ο έλεγχος νομιμότητας της αιτιολογίας, καθόσον το προσβαλλόμενο χρεωστικό σημείωμα δεν φέρει καμία αιτιολογία·
            
         
               —
            
            
               μη λήψη υπόψιν των αποδεικτικών μέσων·
            
         
               —
            
            
               πλάνη περί το δίκαιο και σφάλμα αιτιολογίας, διότι η καθής δεν έλαβε υπόψιν της τους πραγματικούς ισχυρισμούς του προσφεύγοντος και τους απέρριψε κατά καταχρηστικό τρόπο και άνευ αιτιολογίας·
            
         
               —
            
            
               παραβίαση της αρχής της δικαιολογημένης εμπιστοσύνης, διότι καταχρηστικά η καθής δεν κατέβαλε την τελευταία δόση του προγράμματος στο προσφεύγον και ακύρωσε όλο το ερευνητικό του έργο μετά την παρέλευση πενταετίας από το κλείσιμο του προγράμματος.